Document ID: 32010R0832

REGULAMENTUL (UE) NR. 832/2010 AL COMISIEI
din 17 septembrie 2010
de modificare a Regulamentului (CE) nr. 1828/2006 de stabilire a normelor de punere în aplicare a Regulamentului (CE) nr. 1083/2006 al Consiliului de stabilire a anumitor dispoziții generale privind Fondul european de dezvoltare regională, Fondul social european și Fondul de coeziune și a Regulamentului (CE) nr. 1080/2006 al Consiliului privind Fondul european de dezvoltare regională
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1083/2006 al Consiliului din 11 iulie 2006 de stabilire a anumitor dispoziții generale privind Fondul european de dezvoltare regională, Fondul social european și Fondul de coeziune și de abrogare a Regulamentului (CE) nr. 1260/1999 (1), în special articolul 44, articolul 66 alineatul (3) și articolul 76 alineatul (4),
având în vedere Regulamentul (CE) nr. 1080/2006 al Parlamentului European și al Consiliului din 5 iulie 2006 privind Fondul european de dezvoltare regională și de abrogare a Regulamentului (CE) nr. 1783/1999 (2), în special articolul 7 alineatul (2) paragraful al doilea,
întrucât:
(1)
Regulamentul (CE) nr. 1083/2006, astfel cum a fost modificat prin Regulamentul (UE) nr. 539/2010 al Parlamentului European și al Consiliului (3) simplifică și clarifică anumite cerințe referitoare la proiectele majore, instrumente de inginerie financiară și la rapoartele privind execuția financiară a programelor operaționale. Este așadar necesar să se alinieze dispozițiile Regulamentului (CE) nr. 1828/2006 al Comisiei (4) la Regulamentul (CE) nr. 1083/2006, astfel cum a fost modificat.
(2)
Regulamentul (CE) nr. 1080/2006, astfel cum a fost modificat prin Regulamentul (UE) nr. 437/2010 (5) prevede eligibilitatea intervențiilor în domeniul locuințelor destinate comunităților marginalizate. Este așadar necesar să se alinieze dispozițiile Regulamentului (CE) nr. 1828/2006 la Regulamentul (CE) nr. 1080/2006, astfel cum a fost modificat.
(3)
Este necesar să se clarifice dacă punerea în aplicare a instrumentelor de inginerie financiară acoperă, de asemenea, fonduri sau alte mecanisme stimulative pentru favorizarea eficacității energetice și utilizarea energiei regenerabile pentru clădiri, inclusiv pentru locuințele existente.
(4)
Este necesar să se definească condițiile de eligibilitate a intervențiilor în domeniul locuințelor destinate comunităților marginalizate în contextul unei strategii integrate, acordând o atenție deosebită măsurilor de desegregare.
(5)
Pentru a facilita furnizarea de date din partea statelor membre și prelucrarea acestor date de către Comisie, este necesar să se simplifice cerințele privind informațiile financiare care trebuie furnizate în rapoartele anuale și finale de execuție a unui programului operațional.
(6)
Pragul începând de la care un proiect poate fi considerat ca un proiect major a fost ridicat la 50 de milioane EUR. În vederea garantării unei monitorizări adecvate a proiectelor de mediu care implică o investiție totală de 25 până la 50 de milioane EUR, este necesar să se prevadă obligația includerii de informații cu privire la aceste proiecte în cadrul rapoartelor anuale și finale de execuție a unui program operațional.
(7)
Regulamentul (CE) nr. 1083/2006 permite în prezent ca un proiect major să acopere mai mult decât un singur proiect operațional. În consecință, este necesar să se actualizeze tipul de date structurale care trebuie furnizate cu privire la proiectele majore și să se actualizeze formularele de cerere de intervenție pentru proiectele majore.
(8)
Prin urmare, Regulamentul (CE) nr. 1828/2006 ar trebui modificat în consecință.
(9)
Din rațiuni de coerență, este oportun ca modificările Regulamentului (CE) nr. 1828/2006 să se aplice de la aceeași dată ca și Regulamentul (UE) nr. 539/2010 și Regulamentul (UE) nr. 437/2010.
(10)
Este necesar ca toate avantajele în favoarea beneficiarilor care rezultă din Regulamentul (UE) nr. 539/2010 și din Regulamentul (UE) nr. 437/2010 să se aplice cât mai repede cu putință. De aceea, prezentul regulament ar trebui să intre în vigoare de urgență.
(11)
Măsurile prevăzute de prezentul regulament sunt conforme cu avizul Comitetului de coordonare a fondurilor,
ADOPTĂ PREZENTUL REGULAMENT:
Articolul 1
Regulamentul (CE) nr. 1828/2006 se modifică după cum urmează:
1.
Articolul 43 se modifică după cum urmează:
(a)
alineatul (1) se înlocuiește cu următorul text:
„(1) Articolele 43 până la 46 se aplică instrumentelor de inginerie financiară sub forma unor acțiuni care efectuează investiții rambursabile sau furnizează garanții pentru investiții rambursabile, sau ambele, în următoarele:
(a)
întreprinderi, în special întreprinderi mici și mijlocii (IMM-uri), inclusiv microîntreprinderi, astfel cum sunt definite în Recomandarea 2003/361/CE a Comisiei (6), începând de la 1 ianuarie 2005;
(b)
parteneriate între sectorul public și sectorul privat sau alte proiecte urbane care fac parte din planuri integrate pentru dezvoltarea urbană durabilă, în ceea ce privește fondurile de dezvoltare urbană;
(c)
subvenții sau alte mecanisme stimulative pentru favorizarea eficienței energetice și utilizarea energiei regenerabile pentru clădiri, inclusiv în locuințele existente.
(b)
alineatul (6) se înlocuiește cu următorul text:
„(6) Întreprinderile, parteneriatele între sectorul public și sectorul privat și alte proiecte care fac parte dintr-un plan integrat pentru dezvoltarea urbană durabilă, precum și operațiunile pentru favorizarea eficienței energetice și a utilizării energiei regenerabile pentru clădiri, inclusiv pentru locuințele existente, care sunt finanțate prin instrumente de inginerie financiară, pot beneficia, de asemenea, de o subvenție sau de alt sprijin prin intermediul unui program operațional.”
2.
La articolul 44, alineatul (1) se modifică după cum urmează:
(a)
litera (a) se înlocuiește cu următorul text:
„(a)
în ceea ce privește instrumentele de inginerie financiară care sprijină întreprinderile, în special IMM-urile, inclusiv microîntreprinderile, concluziile unei evaluări a diferenței dintre oferta și cererea de astfel de instrumente;”
(b)
se adaugă următoarea literă (c):
„(c)
în ceea ce privește fondurile sau alte mecanisme stimulative pentru favorizarea eficienței energetice și a utilizării energiei regenerabile pentru clădiri, inclusiv pentru locuințele existente, cadrele reglementare ale Uniunii și cele naționale relevante și strategiile naționale relevante.”
3.
Articolul 45 se modifică după cum urmează:
(a)
titlul se înlocuiește cu următorul text:
„Dispoziții suplimentare aplicabile instrumentelor de inginerie financiară pentru întreprinderi”
(b)
primul paragraf se înlocuiește cu următorul text:
„Instrumentele de inginerie financiară pentru întreprinderi menționate la articolul 43 alineatul (1) litera (a) nu investesc în întreprinderi decât la înființare, în etapele inițiale, inclusiv prin aport de capital inițial, sau la extinderea întreprinderilor respective și numai cu privire la activitățile pe care gestionarii instrumentelor de inginerie financiară le consideră viabile din punct de vedere economic.”
4.
La articolul 47, alineatul (2) se înlocuiește cu următorul text:
„(2) Având în vedere articolul 7 alineatul (2) din Regulamentul (CE) nr. 1080/2006, cheltuielile pentru locuințe destinate comunităților marginalizate sunt eligibile numai dacă se îndeplinesc următoarele condiții:
(a)
o astfel de investiție locativă se înscrie într-o strategie integrată și sprijinul acordat intervențiilor în domeniul locuințelor pentru comunitățile marginalizate însoțește alte tipuri de intervenții, îndeosebi în domeniul educației, sănătății, incluziunii sociale și ocupării locurilor de muncă;
(b)
amplasarea geografică a acestor locuințe asigură integrarea spațială a acestor comunități în centrul societății și nu contribuie la fenomenele de segregație, izolare și excluziune.”
5.
Anexa XVIII se modifică în conformitate cu anexa I la prezentul regulament.
6.
Anexele XX, XXI și XXII se înlocuiesc cu textul din anexa II la prezentul regulament.
Articolul 2
Prezentul regulament intră în vigoare în ziua următoare publicării în Jurnalul Oficial al Uniunii Europene.
Prezentul regulament se aplică de la 25 iunie 2010.
Cu toate acestea, punctul 4 din articolul 1 se aplică de la 18 iunie 2010.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 17 septembrie 2010.

Labels: 4
19
10
12
15